དེ་རིང་ཉིན་རྒྱབ་ལྷོ་ཀོ་རི་ཡའི་སྐུ་ཚབ་དང་རྒྱལ་ཁབ་གཅིག་གྱུར་ལྷན་ཁང་གི་མགོ་འཁྲིད་ཚོམ་ཡོང་ཅན་གྱིས་གསར་འགོད་པར།གྲོས་མོལ་སྐབས་ལྷོ་ཀོ་རི་ཡའི་སྐུ་ཚབ་ཚོགས་ཆུང་ནས་ལྷོ་བྱང་འཐབ་འཁྲུག་སྐབས་ཁ་བྲལ་དུ་ཕྱིན་པའི་ཁྱིམ་མི་གཉེན་ཉེ་རྣམས་ཐུག་འཕྲད་བྱེད་དུ་འཇུག་དགོས་པའི་རེ་འདུན་བཏོན་ཡོད་པ་དང་།དེ་བཞིན་བྱང་ཀོ་རི་ཡའི་རྡུལ་ཕྲན་མཚོན་ཆའི་གནད་དོན་སྐོར་ལ་གྲོས་མོལ་དགོས་པའི་རེ་འདུན་བཏོན་ཡོད་ཀྱང་།བྱང་ཀོ་རི་ཡའི་སྐུ་ཚབ་ཚོགས་ཆུང་ནས་དེའི་སྐོར་ལ་བརྡ་ལན་གསལ་བོ་སྤྲད་མེད་སྐོར་དང་།བྱང་ཀོ་རི་ཡ་ཕྱོགས་ནས་འཐུས་ཚབ་ཚོགས་ཆུང་དགུན་དུས་ཨོ་རྩལ་འགྲན་ཚོགས་ཐོག་ཞུགས་ཏུ་འཇུག་དགོས་པའི་རེ་བ་བཏོན་པ་དེར་ལྷོ་ཀོ་རི་ཡའི་ཕྱོགས་ནས་མོས་མཐུན་བྱས་ཡོད་པ་མ་ཟད།ད་ལོའི་དགུན་དུས་ཨོ་རྩལ་འགྲན་ཚོགས་དེ་ནིི་མི་མང་གི་རེ་འདོད་བཞིན་ཞི་བདེའི་དགུན་དུས་ཨོ་རྩལ་འགྲན་ཚོགས་ཤིག་ཆགས་རྒྱུ་ཡིན་སྐོར་བརྗོད་ཡོད་པ་དང་།གཞན་ཡང་།ཁོང་གིས་གྲོས་མོལ་གྱི་ཐབས་ལམ་བརྒྱུད་ལྷོ་བྱང་བར་གྱི་ས་ཁོངས་ཆབ་སྲིད་གནད་དོན་སེལ་ཐབས་བྱེད་པར་ཕྱོགས་གཉིས་མོས་མཐུན་བྱུང་ཡོད་པ་དང་།སྐུ་ཚབ་བར་མཉམ་འབྲེལ་གསལ་བཤད་འཆར་ཟིན་བརྗེ་ལེན་བྱས་ཡོད་ཀྱང་འཆར་ཟིན་དེ་དེ་རིང་གཏན་འབེབས་ཐུབ་མིན་བཤད་ཚོད་མི་ཐིག་སྐོར་བརྗོད་འདུག་པ་དང་།ཕྱོགས་གཉིས་ཀྱི་འཆར་ཟིན་ནང་ཞིབ་ཕྲའི་གནས་ཚུལ་ག་རེ་བྲིས་ཡོད་མེད་འགྲེལ་བརྗོད་བྱས་མེད་པ་རེད།